Doverodde Købmandsgård i Sydthy skal ombygges til en Thy-filial af Statens Museum for Kunst. Det har været planen siden museet i 2021, på baggrund af midler fra A.P. Møller og Hustru Chastine Mc-Kinney Møllers Fond, kunne annoncere, at filialen i Doverodde bliver permanent. Ombygningen skulle have været færdig i 2024, men nu er projektet yderligere forsinket. - Vi står i en særlig situation med inflation, varemangel, voldsomme prisstigninger, og det gør, at forudsætningerne for projektet er så usikre, at vi udskyder åbningen et års tid, siger Emilia Nykjær Isaksson, som er kunstformidler på SMK Thy. Men der er også en anden grund til at renoveringen trækker ud, fortæller hun. Doverodde Købmandsgård er næsten 170 år gammel, og bygningen er i ringere fatning end først antaget. Åbner i 2025 Museet er derfor først klar til Sankt Hans i 2025. - Vi havde håbet, at vi kunne afstive væggene og "bygge et hus i huset”. Men det har vist sig, at det kan bygningen ikke klare, så det skal genbygges i stedet, forklarer Emilia Nykjær Isaksson. I 2018 åbnede museet med de første, mindre udstillinger, men kunstformidleren glæder sig nu til at få mere plads og bedre forhold. - Vi får omkring 40-50 kvadratmeter større udstillingsareal, og det betyder, at vi kan have flere gæster og medarbejdere derinde, og det sikrer også et bedre arbejdsklima, så det er kun positivt, siger Emilia Nykjær Isaksson. - Museumsoplevelsen skal være helt på niveau med den, som man får, når man træder op ad trappen på museet i København. Det er topsikret, og vi har de samme klimaforhold, som gør, at vi kan flytte alt fra malerier, til skulptur, video og installationer ind i lokalerne i Thy. Så det skal udstillingsmæssigt være som at besøge Statens Museum for Kunst i København, men så er det også bare en helt særlig lokation her, siger Emilia Nykjær Isaksson. Ekstra 10 millioner og ekstra tid til forberedelse Thisted Kommune har afsat 15 millioner kroner til renovering af købmandsgårdens hovedbygning og til udenomsarealerne, mens A.P. Møller Fonden har doneret 38,5 millioner kroner til realisering af projektet. Men allerede nu har fonden tilkendegivet, at de er villige til at give op til 10 millioner kroner ekstra, hvis det bliver nødvendigt. Det oplyser Lars Sloth, som er forvaltningsdirektør i Thisted Kommune til Nordjyske. Selvom Thy-afdelingen af Statsmuseet må vente lidt med åbningsfesten, så er der også noget positivt ved forsinkelsen, mener kunstformidler på SMK Thy, Emilia Nykjær Isaksson. - Vi får mere tid til at planlægge den udstilling, som vi åbner med i 2025 og hele organisering omkring det, som også er et kæmpe arbejde. Så det gør ikke noget.

Referat:
Der går et ekstra år, før Statens Museum for Kunst åbner sin filial i Sydthy på Doverodde Købmandsgård, blandt andet fordi pakhuset er i ringere stand, end forventet.